ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Ιουλίου 1999

για τροποποίηση της απόφασης 98/371/ΕΚ σχετικά με τους υγειονομικούς όρους και την κτηνιατρική πιστοποίηση για τις εισαγωγές νωπού κρέατος από ορισμένες ευρωπαϊκές χώρες ώστε να ληφθούν υπόψη ορισμένα θέματα σχετικά με τη Βουλγαρία και την Τσεχική Δημοκρατία

[κοινοποιηθείσα υπό τον αριθμό Ε(1999) 2436]

(Κείμενο που παρουσιάζει ενδιαφέρον για τον ΕΟΧ)

(1999/538/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους και νωπών κρεάτων ή προϊόντων με βάση το κρέας προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2) και ιδίως τα άρθρα 14, 15 και 16,

Εκτιμώντας:

(1) ότι, ως συνέπεια των ενεργειών των βουλγαρικών αρχών για την πρόληψη της διάδοσης του αφθώδους πυρετού, η χώρα διαιρέθηκε σε περιφέρειες με την απόφαση 96/730/ΕΚ(3) της Επιτροπής, όπως τροποποιήθηκε τελευταία από την απόφαση 98/373/ΕΚ(4)·

(2) ότι η εισαγωγή νωπού κρέατος ζώων του βοείου, προβείου και αιγείου είδους απαγορεύεται από έξι επαρχίες της Βουλγαρίας σύμφωνα με την απόφαση 98/371/ΕΚ της Επιτροπής, της 29ης Μαΐου 1998, σχετικά με τους υγειονομικούς όρους και την κτηνιατρική πιστοποίηση για τις εισαγωγές νωπού κρέατος από ορισμένες ευρωπαϊκές χώρες(5), όπως τροποποιήθηκε από την απόφαση 98/546/ΕΚ(6)·

(3) ότι πρέπει να ληφθεί υπόψη η βελτίωση της υγειονομικής κατάστασης στη Βουλγαρία και ότι η χώρα είναι απαλλαγμένη από τον αφθώδη πυρετό κατά τη διάρκεια των δύο τελευταίων ετών·

(4) ότι κατόπιν πρόσφατης κτηνιατρικής αποστολής της Επιτροπής, φαίνεται ότι οι βουλγαρικές κτηνιατρικές υπηρεσίες ελέγχουν ικανοποιητικά το σύνολο της χώρας και ότι, συνεπώς, είναι δυνατό να αρθεί η απαγόρευση εισαγωγής νωτού κρέατος ζώων του βοείου, προβείου και αιγείου είδους από τις υπόλοιπες έξι επαρχίες της Βουλγαρίας·

(5) ότι κρίνεται αναγκαίο να διατηρηθεί ο περιορισμός για την επικράτεια της Βουλγαρίας που περιλαμβάνεται σε παραμεθόρια ζώνη πλάτους είκοσι χιλιομέτρων κατά μήκος των συνόρων με την Τουρκία·

(6) ότι η κλασική πανώλη των χοίρων εξακολουθεί να εμφανίζεται στον πληθυσμό των αγρίων χοίρων σε ορισμένες περιοχές της Τσεχικής Δημοκρατίας·

(7) ότι η κατάσταση αυτή ενδημονεί κινδύνους για τις αγέλες της Ευρωπαϊκής Κοινότητας·

(8) ότι είναι συνεπώς αναγκαίο να τροποποιηθούν οι όροι για την εισαγωγή νωπού χοίρειου κρέατος από ορισμένες περιοχές της Τσεχικής Δημοκρατίας, ώστε να ληφθεί υπόψη η εξέλιξη της επιδημιολογικής κατάστασης όσον αφορά την κλασική πανώλη των χοίρων·

(9) ότι η παρούσα απόφαση είναι σύμφωνη με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 98/371/ΕΚ τροποποιείται ως εξής:

1. Το παράρτημα Ι αντικαθίσταται από το παράρτημα Ι της παρούσας απόφασης.

2. Το παράρτημα ΙΙ αντικαθίσταται από το παράρτημα ΙΙ της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 26 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 331 της 20.12.1996, σ. 49.

(4) ΕΕ L 170 της 16.6.1998, σ. 62.

(5) ΕΕ L 170 της 16.6.1998, σ. 16.

(6) ΕΕ L 260 της 23.9.1998, σ. 15.

ΠΑΡΑΡΤΗΜΑ I

Περιγραφή περιοχών ορισμένων ευρωπαϊκών χωρών που έχουν καθορισθεί για τους σκοπούς της πιστοποίησης της υγείας των ζώων

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

ΥΠΟΔΕΙΓΜΑΤΑ ΑΠΑΙΤΟΥΜΕΝΩΝ ΠΙΣΤΟΠΟΙΗΤΙΚΩΝ ΥΓΕΙΑΣ ΤΩΝ ΖΩΩΝ

ΝΩΠΟ ΚΡΕΑΣ

>ΘΕΣΗ ΠΙΝΑΚΑ>